અમદાવાદ: પાછલા વર્ષે પણ ખેડૂતોને કપાસની ગુલાબી ઇયળના ઉપદ્રવના કારણે કપાસના પાકને ભારે નુકસાન પહોંચ્યું હતું. આ વખતે પણ કપાસના વાવેતરમાં ભારે ઘટાડો નોંધાઇ રહ્યો છે. સ્થાનિક એગ્રીકલ્ચર વિભાગના અનુમાન મુજબ આ વખતે કપાસના વાવેતરમાં પાંચથી સાત ટકાનો ઘટાડો થાય તેવી શક્યતા છે. એક બાજુ કપાસના ઘટતા જતા વાવેતર તો બીજી બાજુ તહેવારો પૂર્વે સિંગતેલના ઊંચા ભાવને કારણે પાછલાં બે મહિનામાં કપાસિયા તેલના ભાવમાં ૬૦થી ૧૦૦ રૂપિયાનો ઉછાળો જોવાઇ ચૂક્યો છે. હાલ કપાસિયા તેલનો ભાવ ડબે ૧૩૩૦થી ૧૩૫૦ની સપાટીએ જોવા મળી રહ્યો છે.